Mai există-n lume vreo nădejde
Mai există-n lume vreo nădejde,
O nădejde care nu înșală?
Când se luptă răul a ne pierde,
Mai putem scăpa cumva de ,,boală,,?

Da! Există o nădejde vie,
Care-a fost și care este și va fi,
E Isus Hristos pe veșnicie,
Prin credința-n El ne-om mântui.

Mai există-n lume omenie,
Oameni drepți și plini de bunătate?
Când cei mulți se vând pe o simbrie,
Mai găsim câțiva cu demnitate?

Da! Există încă oameni care,
Au principii, au valori și au credință,
Ei se țin de-a Domnului cărare,
Luptă pentru marea biruință.

Mai există-n lume, pace, fericire,
Care nu-i legată de bani, sau de-un loc?
Când prea mulți trăiesc doar conduși de fire,
Ce se-ncred în zodii, povești și noroc?

Da! Există încă oameni fericiți,
Plini de pace sfântă, plini de bucurie,
Ei au bucuria celor mântuiți,
Și harul slujirii pentru veșnicie.

Mai există-n lumea asta dregători,
Temători de Domnul, iubitori de țară?
Când prea mulți aleși sunt găsiți ușori,
Că dau legi prin care binele-l omoară?

Da! Există totuși oameni rânduiți,
Puși ca dregători își plinesc menirea,
Iubitori de oameni, altruiști, cinstiți,
Împliniți când vad în alții-mplnirea.

Mai există-n lume oameni sfinți, smeriți,
Ce poți să-i asemeni cu Domnul Isus?
Când mulți după idoli pășesc rătăciți,
Și-n ei orice bine de mult a apus?

Da! Există încă oameni credincioși,
Ce-și bazează crezul pe Sfânta Scriptură,
Sunt născuți din nou, sunt evlavioși,
Ei sunt în Hristos o nouă făptură.

Mai există-n lumea asta o lumină,
Care să ne-arate calea, sfântă, dreaptă?
Când tot grâul parcă plin e de neghină,
Și sfârșitul lumii tot mai clar se-arată?

Da! Există încă o Lumină vie,
E Isus lumina, luminând în noapte,
Cine Îl urmează azi cu vrednicie,
Curând va primi plata după fapte.

